তীর্থযাত্রী বোঝাই ট্রাক্টরে ধাক্কা ট্রাকের! উত্তরপ্রদেশে মৃত ৮

ওয়েব ডেস্ক : ভয়াবহ দুর্ঘটনা উত্তরপ্রদেশে (Uttar Pradesh)। ট্রাক ও ট্রাক্টরের ধাক্কায় মৃত্যু (Death) হল ৮ জনের। ঘটনায় আহত হয়েছেন ৪৩ জন। দুর্ঘটনাটি (Accident) ঘটেছে বুলন্দশহর এবং আলিগড়ের সীমানায় আরনিয়া বাইপাসে। ঘটনার পরেই পলাতক ট্রাক চালক। তার খোঁজে ইতিমধ্যে তল্লাশি শুরু করেছে পুলিশ।

জানা গিয়েছে, রবিবার রাত প্রায় ২ টো ১০ নাগাদ এই দুর্ঘটনাটি (Accident) ঘটে। তীর্থযাত্রী বোঝাই ট্রাক্টরটিকে পিছন থেকে এসে ধাক্কা মারে একটি ট্রাক। সেই সময় ট্রাক্টরটিতে ৬১ জন তীর্থযাত্রী ছিলেন বলে খবর। সকলেই কাসগঞ্জ থেকে রাজস্থানে জহরপীর যাচ্ছিলেন। তবে হঠাৎ করে এই দুর্ঘটনায় প্রাণ হারান ৮ জন। আহত অনেকে। তার মধ্যে অন্তত ১২ জন নাবালক রয়েছে বলে খবর। ঘটনার পরেই তাদেরকে উদ্ধার করে নিয়ে য়াওয়া হয় হাসপাতালে।

আরও খবর : ভারতে অনুপ্রবেশের চেষ্টা, ১৫ জন পাক জেলেকে গ্রেফতার গুজরাটে

পুলিশ সূত্রে খবর, দুর্ঘটনায় যারা প্রাণ হারিয়েছেন তারা হলেন ই ইউ বাবু (৪০), রামবেতি (৬৫), চাঁদনি (১২), ঘনিরাম (৪০), মোকশি (৪০), শিবাংশ (৬), যোগেশ (৫০) এবং বিনোদ (৪৫)। ঘটনার পরেই পুলিশ আসে ঘটনাস্থলে। এর পর দেহগুলিকে ময়নাতদন্তের জন্য পাঠানো হয়। ঘটনায় ঘাতক ট্রাকটিকে আটক করেছে পুলিশ। এই ঘটনা নিয়ে বুলন্দশহরের এসএসপি দীনেশ কুমার সিং জানিয়েছেন, তীর্থযাত্রী বোঝাই ট্রাক্টরে ধাক্কা মারে একটি ট্রাক। সেই কারণেই এই দুর্ঘটনাটি ঘটে। এর পরেই স্থানীয়রা পুলিশকে খবর দেয়।

সূত্রের খবর, আহতদের মধ্যে ১০ জনকে প্রাথমিক চিকিৎসার পর ছেড়ে দেওয়া হয়। বাকিরা আলিগড় মেডিক্যাল কলেজ, বুলন্দশহর জেলা হাসপাতাল এবং খুরজার কৈলাশ হাসপাতালে চিকিৎসাধীন রয়েছেন। বুলন্দশহরের এসএসপি দীনেশ কুমার সিং আরও জানিয়েছিন, আহতদের মধ্যে তিনজনের অবস্থা গুরুতর হওয়ায় তাদেরকে ভেন্টিলেটরে রাখা হয়েছে। এই ঘটনার পরেই ঘাতক ট্রাকের চালক পলাতক। তার খোঁজে তল্লাশি শুরু করেছে পুলিশ (Police)।