নিয়ন্ত্রণ হারিয়ে খাদে পড়ল বাস, মণিপুরে মৃত্যু ৩ বিএসএফ জওয়ানের

ওয়েব ডেস্ক: মণিপুরে (Manipur) ভয়াবহ সড়ক দুর্ঘটনা (Road Accident)। নিয়ন্ত্রণ হারিয়ে খাদে পড়ে গেল বিএসএফ-এর (BSF) একটি বাস। ঘটনায় তিন জওয়ানের মৃত্যু হয়েছে এবং অন্তত আটজন আহত হয়েছেন। আহতদের মধ্যে কয়েকজনের অবস্থা আশঙ্কাজনক বলে জানা গিয়েছে। দুর্ঘটনাটি ঘটে মণিপুরের সেনাপতি জেলার চাঙ্গোবুং গ্রামে।

সূত্রের খবর, বাসটিতে বিএসএফ-এর মোট ১৫ জন সদস্য ছিলেন। তাঁরা সরকারি কাজের জন্য চাঙ্গোবুং গিয়েছিলেন এবং ফেরার পথে এই দুর্ঘটনা ঘটে। প্রাথমিকভাবে ধারণা করা হচ্ছে, রাস্তার অবস্থা খারাপ থাকায় চালক নিয়ন্ত্রণ হারিয়ে ফেলেন। এর ফলে বাসটি গভীর খাদে পড়ে যায়। দুর্ঘটনাস্থলেই দুই জওয়ানের মৃত্যু হয়। বাকিদের উদ্ধার করে হাসপাতালে নিয়ে যাওয়া হলে সেখানে আরও একজনের মৃত্যু হয়।

আরও পড়ুন: এয়ারটেলের পর জিও, ইলন মাস্কের সঙ্গে গাঁটছড়া বেঁধে বড় ঘোষণা

এই মর্মান্তিক দুর্ঘটনায় শোকপ্রকাশ করেছেন মণিপুরের রাজ্যপাল অজয় কুমার ভাল্লা। তিনি মৃতদের পরিবারের প্রতি গভীর সমবেদনা জানিয়েছেন এবং আহতদের দ্রুত আরোগ্য কামনা করেছেন।

উল্লেখ্য, মণিপুরে সাম্প্রতিক সময়ের হিংসাত্মক পরিস্থিতির কারণে সেখানে বিএসএফ-এর একাধিক কোম্পানি মোতায়েন রয়েছে। নিরাপত্তা পরিস্থিতি নিয়ন্ত্রণে রাখতে আধাসেনা সর্বদা সতর্ক অবস্থায় রয়েছে। এরই মাঝে এই দুর্ঘটনা তাঁদের জন্য বড় ধাক্কা হয়ে এল। দুর্ঘটনার আসল কারণ জানতে তদন্ত শুরু হয়েছে।